  Майя Бывальцева 4-тӥ южтолэзе Балезино ёросысь Кожильгуртысь школаын Андрей Касимовлы буре ваён пул усьтӥзы. Со сярысь ёрослэн тӧроез Юрий Новойдарский «ВКонтакте» мерлыко вотэсысь бамаз ивортӥз. Пияш 7 ар талэсь азьло сузэрзэ йыртэмасьлэсь утьыса быриз. Буре ваён пулэсь усьтонэ Россиысь следстиосъя комитетлэн элькунысь следствиосъя управлениысьтыз кивалтӥсь Рустам Тугушев но отысь ӧнерчиос, Балезино ёрос администрациысь, Интыысь ожъёсысь ветеранъёслэн ассоциацизылэн, анай-атайёслэн комитетсылэн ыстэм муртъёссы пыриськизы. Азьвылгес школаын Андрей Касимовлэсь нимзэ нуллӥсь кадет класс усьтӥзы, элькунын солы сӥзем творчествоя но спортъя ужрадъёс ортчытъясько Тодэ вайытом, 2014-тӥ арын 28-тӥ коньывуонэ Балезиноын педофил кык нылпиосты вииз: 13 аресъем Андреез но солэсь 11 аресъем сузэрзэ. Йыртэмасез кӧня ке нунал ортчыса ӝегатӥзы. Допросын со ӧз сеськы. Озьы ик следовательёслы вераз, пияш сузэрзэ пумозяз утьыны выриз шуыса. 2015-тӥ арын куартолэзе суд сое быдэс улонэзлы пытсэт сьӧры келяз. 2015-тӥ арын пияшез «За спасение погибавших» медален пусйизы. Следствиосъя комитетлэн Удмуртиысь управленияз сое буре ваён сэрег усьтӥзы.  Тегъёс: Мерлык Балезино Удмуртия пиналъёс школаос буреваён  